钦定古今图书集成/明伦汇编/官常典/第299卷 > 山涛
## 钦定古今图书集成/明伦汇编/官常典/第299卷 > 山涛

按《晋书》本传：“涛字巨源，河内怀人也。父曜，宛句令。涛
早孤，居贫，少有器量，介然不群，性好庄老，每隐身自
晦。与嵇康、吕安善。后遇阮籍，便为竹林之游，著忘言
之契。康后坐事，临诛，谓子绍曰：‘巨源在，汝不孤矣’。涛
年四十，始为郡主簿功曹。上计拟举孝廉，州辟部河
南从事，与石鉴共宿，涛夜起蹴鉴曰：‘今为何等时而
眠邪？知太傅卧何意’？”鉴曰：“宰相三不朝，与尺一令归
第，卿何虑也？”涛曰：“咄，石生无事马蹄间邪！”投传而去。
未二年，果有曹𤕤之事，遂隐身不交世务，与宣穆后
有中表亲，是以见景帝。帝曰：“吕望欲仕邪？”命司隶举
秀才，除郎中，转骠骑将军王昶从事中郎。久之，拜赵
国相，迁尚书吏部郎。文帝与涛《书》曰：“足下在事清明，
雅操迈时。念多所乏，今致钱二十万，榖二百斛。”魏帝
尝赐景帝春服，帝以赐涛。又以母老，并赠藜杖一枚。
晚与尚书和逌交，又与锺会、裴秀并申款昵，以二人
居势争权，涛平心处中，各得其所，而俱无恨焉。迁大
将军从事中郎。锺会作乱于蜀，而文帝将西征。时魏
氏诸王公并在邺，帝谓涛曰：“西偏吾自了之，后事深
以委卿。”以本官行军司马，给亲兵五百人镇邺。咸熙
初，封新沓子，转相国左长史，典统别营。时帝以涛乡
闾宿望，命太子拜之。帝以齐王攸继景帝后，素又重
攸，尝问裴秀曰：“大将军开建未遂，吾但承奉后事耳，
故立攸。将归功于兄，何如？”秀以为不可。又以问涛，对
曰：“废长立少，违礼不祥。国之安危，恒必由之”太子位
于是乃定。太子亲拜谢涛。及武帝受禅，以涛守大鸿
胪，护送陈留王诣邺。泰始初，加奉车都尉，进爵新沓
伯。及羊祜执政，时人欲危裴秀，涛正色保持之，由是
失权臣意。出为冀州刺史，加宁远将军。冀州俗薄，无
相推毂，涛甄拔隐屈，搜访贤才，旌命三十馀入，皆显
名。当时人怀慕尚，风俗颇革。转北中郎将，督邺城守
事。入为侍中，迁尚书，以母老辞职。诏曰：“君虽乃心在
于色养，然职有上下，旦夕不废医药，且当割情，以隆
在公。”涛心求退，表疏数十上，久乃见听。除议郎。帝以
涛清俭，无以供养，特给日契，加赐床帐茵褥，礼秩崇
重，时莫为比。后除太常卿，以疾不就。会遭母丧，归乡
里。涛年逾耳顺，居丧过礼，负土成坟，手植松柏。诏曰：
“吾所共致化者，官人之职是也。方今风俗陵迟，人心
进动，宜崇明好恶，镇以退让。山太常虽尚居谅暗，情
在难夺，万今务殷，何得遂其志邪？其以涛为吏部尚
书。”涛辞以丧病，章奏恳切。会元皇后崩，遂扶舆还洛。
逼迫诏命，自力就职，前后选举，周遍内外，而并得其
才。咸宁初，转太子少傅，加散骑常侍，除尚书仆射，加
侍中，领吏部。固辞，以老疾，上表陈情，章表数十上。久
不摄职，为左丞白裒所奏。帝曰：“涛以病自闻，但不听
之耳。使涛坐执铨衡则可，何必上下邪，不得有所问。”
涛不自安，表谢曰：“古之王道，正直而已。陛下不可以
一老臣为加曲私，臣亦何心屡尘日月，乞如所表，以
章典刑。”帝再手诏曰：“白裒奏君甚妄，所以不即推直，
不喜凶赫耳。君之明度，岂当介意邪！便当摄职，令断
章表也。”涛志必欲退，因发从弟妇丧，辄还外舍。诏曰：
“山仆射近日暂出，遂以微苦未还，岂吾侧席之意？其
遣丞掾奉诏喻旨。若体力故未”平康者，便以舆车舆
还寺舍。涛辞不获已，乃起视事。涛再居选职，十有馀
年，每一官缺，辄启拟数人，诏旨有所向，然后显奏，随
帝意所欲为先。故帝之所用，或非举首，众情不察，以
涛轻重任意。或谮之于帝。故帝手诏戒涛曰：“夫用人
惟才，不遗疏远卑贱，天下便化矣，而涛行之自若。”一
年之后，众情乃寝。涛所奏甄拔人物，各为题目，时称
《山公启事》。涛中立于朝，晚值后党专权，不欲任杨氏，
多有讽谏，帝虽悟而不能改。后以年衰疾笃，上疏告
退，曰：“臣年垂八十，救命旦夕，若有毫末之益，岂遗力
于圣时，迫于老耄，不复任事。今四海休息，天下思化，
从而静之，百姓自正。但当崇风尚教以敦之耳。陛下
亦复何事！臣耳目聋瞑，不能自励，君臣父子，其间无
文，是以直陈愚情，乞听所请。”乃免冠徒跣，上还印绶。
诏曰：“天下事广，加吴土初平，凡百草创，当共尽意化
之。君不深识往心，而以小疾求退，岂所望于君邪？朕
犹侧席，未得垂拱，君亦何得高尚其事乎！当崇至公，
勿复为虚饰之烦。”涛苦表请退，诏又不许。尚书令卫
瓘奏：“涛以微苦，久不视职，手诏频烦，犹未顺旨。参议
以为无专节之尚，违至公之义。若实沈笃，亦不宜居
位，可免涛官中。”诏瓘曰：“涛以德素为朝之望，而常深
退让，至于恳切。故比有诏，欲必夺其志，以匡辅不逮主者既不思明诏旨，而反深加诋案，亏崇贤之风以
重吾不德，何以示远近邪？”涛不得已，又起视事。太康
初，迁右仆射，加光禄大夫，侍中掌选如故。涛以老疾
固辞。手诏曰：“君以道德为世模表，况自先帝识君远
意，吾将倚君以穆风俗，何乃欲舍远朝政，独高其志
耶？吾之至怀，果不足以喻乎？何来言至恳切也。且当
以时自力，深副至望。君不降志，朕不安席。”涛又上表
固让，不许。吴平之后，帝诏天下罢军役，示海内大安，
州郡悉去兵，大郡置武吏百人，小郡五十人。帝尝讲
武于宣武场，涛时有疾，诏乘步辇从，因与卢钦论用
兵之本，以为不宜去州郡武备，其论甚精。于时咸以
涛不学孙、吴而暗与之合，帝称之曰：“天下名言也。”而
不能用。及永宁之后，屡有变难，寇贼焱起，郡国皆以
无备不能制，天下遂以大乱，如涛言焉。后拜司徒，涛
复固让。诏曰：“君年耆德茂，朝之硕老，是以授君台辅
之位，而远崇克让，至于反复，良用于邑。君当终始朝
政，翼辅朕躬。”涛又表曰：“臣事天朝三十馀年，卒无毫
釐以崇大化，陛下私臣无已，猥授三司。臣闻德薄位
高，力少任重，上有折足之凶，下有庙门之咎。愿陛下
垂累世之恩，乞臣骸骨。”诏曰：君翼“朝政，保乂皇家，
匡佐之勋，朕所倚赖。司徒之职，实掌邦教，故用敬授，
以答群望，岂宜冲让以自抑损邪！已敕断章表。”使者
乃卧加章绶。涛曰：“垂没之人，岂可污官府乎！”舆疾归
家。以太康四年薨，时年七十九。诏赐东国秘器，朝服
一具，衣一袭，钱五十万，布百匹，以供丧事。策赠司徒，
蜜印，紫绶；侍中貂蝉，新沓伯，蜜印，青朱绶，祭以大牢，
谥曰康。将葬，赐钱四十万，布百匹。左长史范晷等上
言：“涛旧第屋十间，子孙不相容。”帝为之立室。初，涛布
衣家贫，谓妻韩氏曰：“忍饥寒，我后当作三公，但不知
卿堪作夫人不耳。”及居荣贵，贞慎俭约，虽爵同千乘，
而无嫔媵，禄赐俸秩，散之亲故。初，陈郡袁毅尝为鬲
令，贪浊而赂遗公卿，以求虚誉，亦遗涛丝百斤。涛不
欲异于时，受而藏于阁上。后毅事露，槛车送廷尉。凡
所受赂，皆见推检。涛乃取丝付吏，积年尘埃，印封如
初。涛饮酒至八斗方醉，帝欲试之，乃以酒八斗饮涛
而密益其酒，涛极本量而止。有五子：该、淳、允、谟、𥳑。